دستونک
زاھدہ رئیس راجی
جمبراں بستگ ، ستر آس ءَ بہ گوار
گوں بدیں چماں ءَ سگ ءِ کوہ ءَ مہ چار
شپ! چراگانی تب ءَ پجّاہ بیار
بیگہ ءِ گیمرتگیں رُو ءَ بہ مار
سُھبے ءَ بیگاھے ءِ درور کنوک
شپ نہ بیت رُژنا اگں روچ انت تَھار
ھؤ شپ ءَ وت بامے ءِ ھاجت کُشیت
گوں دل ءِ ستک ءَ کُتگ سُھب ءَ ودار
بل کہ گران انت یک برے باید بِہ بیت
گوں پچیں چماں وتی درند ءِ ندار
آزگ ءُ ٹپّانی زنگانی جنوک
زند ءِ سوگاتاں دل ءِ توک ءَ بہ دار
پروشتگیں ھوشامے ءِ دیم ءَ کپ ایت
انگریں مارشت ءِ تُنّیگیں کرار
ھجبر ءَ واتر نہ کنت اِنت زندگی
اشکُتین ئے یک برے کبر ءِ توار
زندگی پچگپتگیں وامے اگاں
بیا دمے تو ھم وتی ، دستاں شَھار
من ستر دیم ءَ نہ باں تاں آسرءَ
ساھگ ءَ گندئے ، وتی چماں لتار
کئے گوشیت چکاس ءِ موسم مٹ اِتہ
بُندر ءَ چِہ یک وڑانت ھَند ءِ لوار
چہ کجا تئ کینگ ءِ پانگ بہ باں
مِہر ء باھوٹ اِنت دل ءِ کِشت ءُ کشار
مئے تب ءِ ھر مردم ءِ آسر ھمیش
ھرکسے بئیت ءُ بہ لڈّیت اِنت میار
منزل ءِ گستائ ءِ نام ءِ گروک
راجی ءِ کِشک ءَ تئ شَنک انت ھوار
زانت : شنک =شنک ـــــــ گز ء ِ ٹالاں بر اَنت ھشک کن اَنت کرگیں ءُ کڈوئیں لوگاں شنگ جنت
(گوں گنی ابدال ءِ منت ءَ )
وھدے گوشنت ” راہ ءَ شنک مہ جن“ بزاں راہ ءَ مَہ دار یا اڑ مان مَہ دئے